আলিপুরদুয়ারে তৃণমূলের পার্টি অফিসে ধূপ-ধুনো জ্বেলে ‘শুদ্ধিকরণ’ কারণ কী?

আলিপুরদুয়ার: মোমবাতি, ধূপ, ধুনো জ্বালা হয়েছে। মেঝেতে গোবর লেপে দেওয়া হয়েছে। একঝলকে দেখে মনে হতে পারে পুজো হচ্ছে। কিন্তু আসলে এভাবে ‘শুদ্ধিকরণ’ করা হল। ঘটনাস্থল আলিপুরদুয়ারের কুমারগ্রামে তৃণমূল কংগ্রেসের (All India Trinamool Congress) দলীয় দফতর। প্রাক্তন ও বর্তমান ব্লক সভাপতির দ্বন্দ্বের ফলেই এই কাণ্ড দেখা গেল।

আলিপুরদুয়ার জেলায় তৃণমূলের অন্তর্দ্বন্দ্ব ফের প্রকাশ্যে। কুমারগ্রাম ব্লকে প্রাক্তন ও বর্তমান ব্লক সভাপতির অনুগামীদের মধ্যে বিবাদ চরমে পৌঁছে গোলমাল বাধে পার্টি অফিস ঘিরে। অভিযোগ, অফিসের দখল নিয়ে দুই পক্ষের টানাপোড়েন চলছিল বেশ কিছুদিন। শেষ পর্যন্ত এক পক্ষ অপর পক্ষের দখল করা পার্টি অফিসে প্রবেশ করে গোবর লেপে, ধূপ–ধুনো জ্বেলে ‘শুদ্ধিকরণ’ করে, যা এলাকাজুড়ে ব্যাপক চাঞ্চল্য সৃষ্টি করেছে।

আরও পড়ুন: অতিরিক্ত কাজের চাপ! অসুস্থ বিএল, চিকিৎসাধীন হাসপাতালে

গোষ্ঠী কোন্দলের জেরে পার্টি কার্যালয় থেকে চেয়ার টেবিলসহ বেশ কিছু জিনিসপত্র নিয়ে যান কুমারগ্রামের প্রাক্তন ব্লক সভাপতি। তৃণমূলের একাংশ দাবি করছে তিনি নিজের ব্যক্তিগত জিনিসই নিয়ে গেছেন। তবে বিজেপির কটাক্ষ, “টিকিট পাওয়ার লড়াইয়ে তৃণমূলের এহেন গোবর রঙ্গই প্রমাণ করে সংগঠনের অবস্থা কতটা বেহাল।”

রাজনৈতিক মহলের মতে, আসন্ন ২০২৬ বিধানসভা ভোটের আগে এই অন্তর্দ্বন্দ্ব বিজেপির জন্য বাড়তি অক্সিজেন। যদিও জেলা তৃণমূল নেতৃত্ব ঘটনাকে ছোটখাটো মতবিরোধ বলে উড়িয়ে দিয়েছে। কিন্তু সংগঠনের বর্তমান অস্থিরতা দেখে অনেকেই মনে করছেন, বিষয়টি ইতিমধ্যেই হাইকম্যান্ডের নজরে পৌঁছেছে।