আলিপুরদুয়ারে মহিলা চিকিৎসককে ভিডিওকলে বিরক্ত, গ্রেফতার বাদাম বিক্রেতা

আলিপুরদুয়ার: আলিপুরদুয়ার (Alipurduar) জেলা হাসপাতালের এক মহিলা চিকিৎসককে ভিডিও কল ও ফোন করে বিরক্ত করার অভিযোগে গ্রেফতার হলেন এক বাদাম বিক্রেতা। অভিযুক্তের নাম মৃন্ময় দাস, বাড়ি সলসলাবাড়িতে।

হাসপাতাল চত্বরে দীর্ঘদিন ধরে বাদাম বিক্রি করেন ওই তরুণ। অভিযোগ, গত এক মাস ধরে তিনি একাধিক নম্বর থেকে ওই চিকিৎসককে ফোন ও ভিডিও কল করে বিরক্ত করছিলেন। মহিলা চিকিৎসক বিষয়টি পুলিশকে জানালে আলিপুরদুয়ার থানার পুলিশ তাকে গ্রেফতার করে।

আরও পড়ুন: বাংলার কত কাছে ঘূর্ণিঝড় ‘মন্থা’? কতটা প্রভাব পড়বে?

শনিবার অভিযুক্তকে আদালতে তোলা হলে আদালত তাকে ১৪ দিনের জেলা হেফাজতের নির্দেশ দেয়। আলিপুরদুয়ার থানার আইসি অনির্বাণ ভট্টাচার্য জানান, “অভিযুক্তকে গ্রেপ্তার করা হয়েছে, তদন্ত চলছে।” প্রশ্ন উঠেছে, অভিযুক্ত কীভাবে চিকিৎসকের ব্যক্তিগত ফোন নম্বর জোগাড় করল। হাসপাতালের কোনও কর্মী কি সেই তথ্য ফাঁস করেছিলেন? তা খতিয়ে দেখছে পুলিশ। ঘটনা ঘিরে চাঞ্চল্য ছড়িয়েছে আলিপুরদুয়ার জেলা হাসপাতাল চত্বরে।