ভোটার কার্ডে প্রতিবেশীকে ‘মা-বাবা’ বানিয়ে জালিয়াতি! অভিযোগে চাঞ্চল্য আলিপুরদুয়ারে

আলিপুরদুয়ার: আলিপুরদুয়ার (Alipurduar) জেলার কালচিনি (Kalchini) ব্লকের হ্যামিলটনগঞ্জ নেতাজি পল্লি এলাকায় ভোটার কার্ড ও সরকারি নথি জালিয়াতিকে কেন্দ্র করে তীব্র চাঞ্চল্যের সৃষ্টি হয়েছে। অভিযোগ, এক ব্যক্তি তাঁর প্রতিবেশীকে বাবা ও মা দেখিয়ে ভোটার কার্ড ছাড়াও পাসপোর্টসহ একাধিক নথি তৈরি করেছেন। সম্প্রতি এসআইআর (SIR- Special Intensive Revision), ফর্ম ফিল-আপের সময় জালিয়াতির ঘটনা সামনে আসতেই এলাকায় উত্তেজনা ছড়িয়েছে।

অভিযোগকারী অনিমা বিবির দাবি, প্রতিবেশী হায়দার শেখ তাঁকে মা এবং তাঁর প্রয়াত স্বামী বেল্লাল শেখকে বাবা দেখিয়ে সরকারি নথি তৈরি করেছে। অনিমার কথায়, “চার বছর আগে আমার স্বামী মারা গেছেন। হায়দারের সঙ্গে আমাদের কোনও রক্তের সম্পর্ক নেই। অথচ আমাকে মা এবং আমার মৃত স্বামীকে তার বাবা দেখিয়ে ভোটার কার্ড-সহ নানা নথি বানিয়েছে।” ঘটনাটি জানতে পারতেই অনিমা বিবি কালচিনি বিডিওর কাছে লিখিত অভিযোগ দায়ের করেন।

আরও পড়ুন: নির্বাচন কমিশনকে দায়ী করে সুইসাইড নোট, আত্মহত্যা মহিলা বিএলওর

অভিযোগ উঠতেই এলাকায় শুরু হয়েছে জোর চর্চা। তবে হায়দার শেখ পাল্টা দাবি করেছেন, “বেল্লাল শেখ আমার পালিত বাবা, অনিমা বিবি আমার পালিত মা। এরা আসলে আমার জ্যাঠামশাই ও জ্যাঠিমা। এখন জ্যাঠামশাই মারা যাওয়ার পর জ্যাঠিমা আমাকে অস্বীকার করছে।” কারও মিথ্যে দাবি—কারও প্রতিপক্ষকে মিথ্যা ফাঁসানোর অভিযোগ—বিতর্কে বিভক্ত হয়ে পড়েছে স্থানীয় মহল।

এই নিয়ে পঞ্চায়েত সদস্য উজ্বল শর্মা জানিয়েছেন, “গতকালই আমরা বিষয়টি জানতে পারি। অনিমা বিবি অভিযোগ করেছেন। প্রশাসন অবশ্যই তদন্ত করে প্রকৃত সত্য উদঘাটন করবে।” নির্বাচন সংক্রান্ত নথির নিরাপত্তা ও যাচাইকরণ নিয়ে আবারও প্রশ্ন উঠেছে এই ঘটনার পর। প্রশাসনের তদন্ত শেষ না হওয়া পর্যন্ত এলাকায় উত্তেজনা অব্যাহত।